title: Kommissionens delegerede direktiv 2012/51/EU af 10. oktober 2012 om tilpasning til den tekniske udvikling af bilag III til Europa-Parlamentets og Rådets direktiv 2011/65/EU, for så vidt angår undtagne anvendelser af cadmium  EØS-relevant tekst

text:
               18.12.2012

               DA

               Den Europæiske Unions Tidende

               L 348/18

         KOMMISSIONENS DELEGEREDE DIREKTIV 2012/51/EU
   af 10. oktober 2012
   om tilpasning til den tekniske udvikling af bilag III til Europa-Parlamentets og Rådets direktiv 2011/65/EU, for så vidt angår undtagne anvendelser af cadmium
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af cadmium i elektrisk og elektronisk udstyr, der bringes i omsætning.

               (2)

               Substitution af cadmium i fotoresistorer til optokoblere, der anvendes i professionelt lydudstyr, er stadig ikke teknisk gennemførligt. Anvendelse af cadmium i sådanne fotoresistorer bør derfor undtages fra forbuddet. En sådan undtagelse bør dog være tidsbegrænset, da der stadig forskes i cadmiumfri teknologi, og der muligvis bliver erstatninger til rådighed ved udgangen af 2013.

               (3)

               Direktiv 2011/65/EU bør derfor ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag III til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 2. januar 2013. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 10. oktober 2012.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      BILAG
      I bilag III til direktiv 2011/65/EU indsættes følgende punkt 40:

                     »40

                     Cadmium i fotoresistorer til optokoblere, der anvendes i professionelt lydudstyr

                     Udløber 31. december 2013«


title: Kommissionens delegerede direktiv 2014/13/EU af 18. oktober 2013 om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for bly i loddematerialer på bestykkede printkort, der anvendes i andet mobilt medicinsk udstyr i klasse IIa og IIb i direktiv 93/42/EØF end bærbare førstehjælpsdefibrillatorer  EØS-relevant tekst

text:
               9.1.2014

               DA

               Den Europæiske Unions Tidende

               L 4/69

         KOMMISSIONENS DELEGEREDE DIREKTIV 2014/13/EU
   af 18. oktober 2013
   om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for bly i loddematerialer på bestykkede printkort, der anvendes i andet mobilt medicinsk udstyr i klasse IIa og IIb i direktiv 93/42/EØF end bærbare førstehjælpsdefibrillatorer
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af bly i elektrisk og elektronisk udstyr, der bringes i omsætning.

               (2)

               Ved mobilt medicinsk udstyr forstås udstyr, der er konstrueret til at blive båret eller transporteret på egne hjul eller en vogn eller i et køretøj, fly eller fartøj før, under og/eller efter brugen og er godkendt af et bemyndiget organ i overensstemmelse med Rådets direktiv 93/42/EØF (2).

               (3)

               Det er i dag ikke praktisk muligt at substituere eller eliminere bly i loddematerialer på de bestykkede printkort, der anvendes i mobilt medicinsk udstyr. Der er behov for en midlertidig undtagelse, som tillader fortsat brug af blylodninger, indtil der ved yderligere forskning er fundet legeringer, der er pålidelige i hele det mobile medicinske udstyrs levetid.

               (4)

               Direktiv 2011/65/EU bør derfor ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den sidste dag i den sjette måned efter dets ikrafttræden. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 18. oktober 2013.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      (2)  EFT L 169 af 12.7.1993, s. 1.

      BILAG
      I bilag IV til direktiv 2011/65/EU indsættes følgende punkt 33:

                  »33.

                  Bly i loddematerialer på bestykkede printkort, der anvendes i andet mobilt medicinsk udstyr i klasse IIa og IIb i direktiv 93/42/EØF end bærbare førstehjælpsdefibrillatorer. Udløber den 30. juni 2016 for klasse IIa og den 31. december 2020 for klasse IIb.«


title: Kommissionens delegerede direktiv 2012/50/EU af 10. oktober 2012 om tilpasning til den tekniske udvikling af bilag III til Europa-Parlamentets og Rådets direktiv 2011/65/EU, for så vidt angår undtagne anvendelser af bly  EØS-relevant tekst

text:
               18.12.2012

               DA

               Den Europæiske Unions Tidende

               L 348/16

         KOMMISSIONENS DELEGEREDE DIREKTIV 2012/50/EU
   af 10. oktober 2012
   om tilpasning til den tekniske udvikling af bilag III til Europa-Parlamentets og Rådets direktiv 2011/65/EU, for så vidt angår undtagne anvendelser af bly
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af bly i elektrisk og elektronisk udstyr, der bringes i omsætning.

               (2)

               Substitution af bly i PZT-baserede dielektriske keramiske materialer til kondensatorer, der indgår i integrerede kredsløb eller diskrete halvledere, er stadig ikke teknisk gennemførligt. Anvendelse af bly i sådanne materialer bør derfor undtages fra forbuddet.

               (3)

               Direktiv 2011/65/EU bør derfor ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag III til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 2. januar 2013. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 10. oktober 2012.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      BILAG
      I bilag III til direktiv 2011/65/EU indsættes følgende punkt 7.c.IV:

                     »7.c.IV

                     Bly i PZT-baserede dielektriske keramiske materialer til kondensatorer, der indgår i integrerede kredsløb eller diskrete halvledere

                     Udløber 21. juli 2016«


title: Kommissionens gennemførelsesdirektiv 2012/8/EU af 2. marts 2012 om ændring af direktiv 2003/90/EF om gennemførelsesbestemmelser til artikel 7 i Rådets direktiv 2002/53/EF for så vidt angår kendetegn, som afprøvningen mindst skal omfatte, og mindstekrav til afprøvning af visse sorter af landbrugsplantearter  EØS-relevant tekst

text:
               3.3.2012

               DA

               Den Europæiske Unions Tidende

               L 64/9

         KOMMISSIONENS GENNEMFØRELSESDIREKTIV 2012/8/EU
   af 2. marts 2012
   om ændring af direktiv 2003/90/EF om gennemførelsesbestemmelser til artikel 7 i Rådets direktiv 2002/53/EF for så vidt angår kendetegn, som afprøvningen mindst skal omfatte, og mindstekrav til afprøvning af visse sorter af landbrugsplantearter
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2002/53/EF af 13. juni 2002 om den fælles sortsliste over landbrugsplantearter (1), særlig artikel 7, stk. 2, litra a) og b), og
   ud fra følgende betragtninger:

               (1)

               Kommissionens direktiv 2003/90/EF (2) blev vedtaget for at sikre, at de sorter, medlemsstaterne optager på deres nationale sortslister, er i overensstemmelse med de vejledende principper fra EF-Sortsmyndigheden for så vidt angår kendetegn, som afprøvningen af de forskellige arter mindst skal omfatte, og mindstekrav til afprøvning af sorterne, i det omfang sådanne vejledende principper er blevet udarbejdet. For de øvrige sorter gælder det i henhold til direktivet, at de vejledende principper fra Den Internationale Union for Beskyttelse af Plantenyheder (UPOV) skal anvendes.

               (2)

               EF-Sortsmyndigheden har siden fastsat yderligere vejledende principper for en række andre arter og har ajourført de allerede gældende.

               (3)

               Direktiv 2003/90/EF bør derfor ændres i overensstemmelse hermed.

               (4)

               Foranstaltningerne i dette direktiv er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug —

         VEDTAGET DETTE DIREKTIV:
   Artikel 1
   Bilag I og II til direktiv 2003/90/EF erstattes af teksten i bilaget til nærværende direktiv.
   Artikel 2
   For afprøvninger, der er iværksat før den 1. oktober 2012, kan medlemsstaterne anvende direktiv 2003/90/EF i den version, der var gældende før ændringen ved nærværende direktiv.
   Artikel 3
   Medlemsstaterne vedtager og offentliggør senest den 30. september 2012 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
   De anvender disse love og bestemmelser fra den 1. oktober 2012.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   Artikel 4
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 5
   Dette direktiv er rettet til medlemsstaterne.

      Udfærdiget i Bruxelles, den 2. marts 2012.

            På Kommissionens vegne

         José Manuel BARROSO

            Formand

      (1)  EFT L 193 af 20.7.2002, s. 1.

      (2)  EUT L 254 af 8.10.2003, s. 7.

      BILAG
      »
            BILAG I

               Liste over arter, som skal være i overensstemmelse med EF-Sortsmyndighedens protokoller for afprøvning, jf. artikel 1, stk. 2, litra a)

                        Videnskabeligt navn

                        Almindeligt navn

                        EF-Sortsmyndighedens protokol

                           Festuca filiformis Pourr.

                        Finbladet svingel

                        TP 67/1 af 23.6.2011

                           Festuca ovina L.

                        Fåresvingel

                        TP 67/1 af 23.6.2011

                           Festuca rubra L.

                        Rød svingel

                        TP 67/1 af 23.6.2011

                           Festuca trachyphylla (Hack.) Krajina

                        Bakkesvingel

                        TP 67/1 af 23.6.2011

                           Lolium multiflorum Lam.

                        Italiensk rajgræs

                        TP 4/1 af 23.6.2011

                           Lolium perenne L.

                        Almindelig rajgræs

                        TP 4/1 af 23.6.2011

                           Lolium x boucheanum Kunth

                        Hybridrajgræs

                        TP 4/1 af 23.6.2011

                           Pisum sativum L.

                        Markært

                        TP 7/2 af 11.3.2010

                           Brassica napus L.

                        Raps

                        TP 36/2 af 16.11.2011

                           Helianthus annuus L.

                        Solsikke

                        TP 81/1 af 31.10.2002

                           Linum usitatissimum L.

                        Hør (spindhør, oliehør)

                        TP 57/1 af 21.3.2007

                           Avena nuda L.

                        Nøgen havre

                        TP 20/1 af 6.11.2003

                           Avena sativa L. (herunder A. byzantina K. Koch)

                        Almindelig havre

                        TP 20/1 af 6.11.2003

                           Hordeum vulgare L.

                        Byg

                        TP 19/2rev. af 11.3.2010

                           Oryza sativa L.

                        Ris

                        TP 16/1 af 18.11.2004

                           Secale cereale L.

                        Rug

                        TP 58/1 af 31.10.2002

                           xTriticosecale Wittm. ex A. Camus

                        Hybrider, der er fremkommet ved krydsning af en art af slægten Triticum med en art af slægten Secale

                        TP 121/2 rev. 1 af 16.2.2011

                           Triticum aestivum L.

                        Hvede

                        TP 3/4 rev. 2 af 16.2.2011

                           Triticum durum Desf.

                        Hård hvede

                        TP 120/2 af 6.11.2003

                           Zea mays L.

                        Majs

                        TP 2/3 af 11.3.2010

                           Solanum tuberosum L.

                        Kartoffel

                        TP 23/2 af 1.12.2005

                  Protokollerne kan findes på EF-Sortsmyndighedens websted (www.cpvo.europa.eu).

            BILAG II

               Liste over arter, som skal være i overensstemmelse med UPOV's vejledende principper, jf. artikel 1, stk. 2, litra b)

                        Videnskabeligt navn

                        Almindeligt navn

                        UPOV's vejledende principper

                           Beta vulgaris L.

                        Foderbede

                        TG/150/3 af 4.11.1994

                           Agrostis canina L.

                        Hundehvene

                        TG/30/6 af 12.10.1990

                           Agrostis gigantea Roth.

                        Stortoppet hvene

                        TG/30/6 af 12.10.1990

                           Agrostis stolonifera L.

                        Krybhvene

                        TG/30/6 af 12.10.1990

                           Agrostis capillaris L.

                        Almindelig hvene

                        TG/30/6 af 12.10.1990

                           Bromus catharticus Vahl

                        Amerikansk hejre

                        TG/180/3 af 4.4.2001

                           Bromus sitchensis Trin.

                        Alaskahejre

                        TG/180/3 af 4.4.2001

                           Dactylis glomerata L.

                        Hundegræs

                        TG/31/8 af 17.4.2002

                           Festuca arundinacea Schreber

                        Strandsvingel

                        TG/39/8 af 17.4.2002

                           Festuca pratensis Huds.

                        Engsvingel

                        TG/39/8 af 17.4.2002

                           xFestulolium Asch. et Graebn.

                        Hybrider, der er fremkommet ved krydsning af en art af slægten Festuca med en art af slægten Lolium

                        TG/243/1 af 9.4.2008

                           Phleum nodosum L.

                        Knoldrottehale

                        TG/34/6 af 7.11.1984

                           Phleum pratense L.

                        Timoté

                        TG/34/6 af 7.11.1984

                           Poa pratensis L.

                        Engrapgræs

                        TG/33/6 af 12.10.1990

                           Lupinus albus L.

                        Hvid lupin

                        TG/66/4 af 31.3.2004

                           Lupinus angustifolius L.

                        Smalbladet lupin

                        TG/66/4 af 31.3.2004

                           Lupinus luteus L.

                        Gul lupin

                        TG/66/4 af 31.3.2004

                           Medicago sativa L.

                        Lucerne

                        TG/6/5 af 6.4.2005

                           Medicago x varia T. Martyn

                        Sandlucerne

                        TG/6/5 af 6.4.2005

                           Trifolium pratense L.

                        Rødkløver

                        TG/5/7 af 4.4.2001

                           Trifolium repens L.

                        Hvidkløver

                        TG/38/7 af 9.4.2003

                           Vicia faba L.

                        Hestebønne

                        TG/8/6 af 17.4.2002

                           Vicia sativa L.

                        Fodervikke

                        TG/32/6 af 21.10.1988

                           Brassica napus L. var. napobrassica (L.) Rchb.

                        Kålroe

                        TG/89/6rev. af 4.4.2001 + 1.4.2009

                           Raphanus sativus L. var. oleiformis Pers.

                        Olieræddike

                        TG/178/3 af 4.4.2001

                           Arachis hypogea L.

                        Jordnød

                        TG/93/3 af 13.11.1985

                           Brassica rapa L. var. silvestris (Lam.) Briggs

                        Rybs

                        TG/185/3 af 17.4.2002

                           Carthamus tinctorius L.

                        Safflor

                        TG/134/3 af 12.10.1990

                           Gossypium spp.

                        Bomuld

                        TG/88/6 af 4.4.2001

                           Papaver somniferum L.

                        Opiumvalmue

                        TG/166/3 af 24.3.1999

                           Sinapis alba L.

                        Gul sennep

                        TG/179/3 af 4.4.2001

                           Glycine max (L.) Merrill

                        Soja

                        TG/80/6 af 1.4.1998

                           Sorghum bicolor (L.) Moench

                        Durra

                        TG/122/3 af 6.10.1989

                  De vejledende principper kan findes på UPOV's websted (www.upov.int).
         «


title: Kommissionens gennemførelsesdirektiv 2013/45/EU af 7. august 2013 om ændring af Rådets direktiv 2002/55/EF og 2008/72/EF og Kommissionens direktiv 2009/145/EF for så vidt angår den botaniske betegnelse for tomat  EØS-relevant tekst

text:
               8.8.2013

               DA

               Den Europæiske Unions Tidende

               L 213/20

         KOMMISSIONENS GENNEMFØRELSESDIREKTIV 2013/45/EU
   af 7. august 2013
   om ændring af Rådets direktiv 2002/55/EF og 2008/72/EF og Kommissionens direktiv 2009/145/EF for så vidt angår den botaniske betegnelse for tomat
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2002/55/EF af 13. juni 2002 om handel med grøntsagsfrø (1), særlig artikel 2, stk. 2, artikel 44, stk. 2, artikel 45 og artikel 48, stk. 1, litra b),
   under henvisning til Rådets direktiv 2008/72/EF af 15. juli 2008 om afsætning af plantemateriale og formeringsmateriale af grøntsagsplanter bortset fra frø (2), særlig artikel 1, stk. 3, og
   ud fra følgende betragtninger:

               (1)

               På baggrund af udviklingen i den videnskabelige viden er International Code of Botanical Nomenclature (ICBN) blevet ændret, bl.a. hvad angår den botaniske betegnelse for arten tomat.

               (2)

               For at afspejle den udvikling bør direktiv 2002/55/EF og 2008/72/EF og Kommissionens direktiv 2009/145/EF af 26. november 2009 om visse undtagelser med henblik på godkendelse af grøntsagslandracer og -sorter, der traditionelt har været dyrket i særlige områder og regioner og er truet af genetisk erosion, og af grøntsagssorter, der er uden egentlig kommerciel produktionsværdi, men som er udviklet med henblik på dyrkning under særlige forhold, og om handel med frø af de pågældende landracer og sorter (3) derfor ændres.

               (3)

               Foranstaltningerne i dette direktiv er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug —

         VEDTAGET DETTE DIREKTIV:
   Artikel 1
   Ændring af direktiv 2002/55/EF
   I direktiv 2002/55/EF foretages følgende ændringer:

               1)

               I artikel 2, stk. 1, litra b), ændres »Lycopersicon esculentum Mill.« til »Solanum lycopersicum L.«

               2)

               I tabellen i punkt 3a i bilag II ændres »Lycopersicon esculentum.« til »Solanum lycopersicum L.«

               3)

               I tabellen i punkt 2 i bilag III ændres »Lycopersicon esculentum.« til »Solanum lycopersicum L.«

         Artikel 2
   Ændring af direktiv 2008/72/EF
   I tabellen i bilag II til direktiv 2008/72/EF ændres »Lycopersicon esculentum Mill.« til »Solanum lycopersicum L.«
   Artikel 3
   Ændring af direktiv 2009/145/EF
   I direktiv 2009/145/EF foretages følgende ændringer:

               1)

               I tabellen i bilag I ændres »Lycopersicon esculentum Mill.« til »Solanum lycopersicum L.«

               2)

               I tabellen i bilag II ændres »Lycopersicon esculentum Mill.« til »Solanum lycopersicum L.«

         Artikel 4
   Gennemførelse
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. marts 2014. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 5
   Ikrafttrædelse
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 6
   Adressater
   Dette direktiv er rettet til medlemsstaterne.

      Udfærdiget i Bruxelles, den 7. august 2013.

            På Kommissionens vegne

         José Manuel BARROSO

            Formand

      (1)  EFT L 193 af 20.7.2002, s. 33.

      (2)  EUT L 205 af 1.8.2008, s. 28.

      (3)  EUT L 312 af 27.11.2009, s. 44.


title: Kommissionens gennemførelsesdirektiv 2014/19/EU af 6. februar 2014 om ændring af bilag I til Rådets direktiv 2000/29/EF om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet

text:
               7.2.2014

               DA

               Den Europæiske Unions Tidende

               L 38/30

      KOMMISSIONENS GENNEMFØRELSESDIREKTIV 2014/19/EU
   af 6. februar 2014
   om ændring af bilag I til Rådets direktiv 2000/29/EF om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 14, stk. 2, litra d), og
   ud fra følgende betragtninger:

               (1)

               Medlemsstaterne har indgivet oplysninger, hvoraf det fremgår, at Diabrotica virgifera virgifera Le Conte allerede har spredt og etableret sig i en stor del af Unionens område. En konsekvensanalyse fra Kommissionen konkluderede, at der ikke er nogen foranstaltninger, som kan udrydde denne skadegører, eller som effektivt kan forhindre, at den spredes yderligere.

               (2)

               Endvidere findes der effektive og bæredygtige bekæmpelsesforanstaltninger, som kan mindske denne skadegørers indvirkning på majsudbyttet, særlig gennemførelsen af sædskifte.

               (3)

               Derfor fastsættes der ingen yderligere bekæmpelsesforanstaltninger i direktiv 2000/29/EF for så vidt angår Diabrotica virgifera virgifera Le Conte. Som konsekvens heraf skal denne organisme ikke længere være opført som skadegører i direktivet.

               (4)

               Bilag I til direktiv 2000/29/EF bør derfor ændres i overensstemmelse hermed.

               (5)

               Foranstaltningerne i dette direktiv er i overensstemmelse med udtalelse fra Den Stående Komité for Plantesundhed —

         VEDTAGET DETTE DIREKTIV:
   Artikel 1
   Bilag I til direktiv 2000/29/EF ændres som angivet i bilaget til dette direktiv.
   Artikel 2
   Medlemsstaterne vedtager og offentliggør senest den 31. maj 2014 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
   De anvender disse love og bestemmelser fra den 1. juni 2014.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   Artikel 3
   Dette direktiv træder i kraft på tredjedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 6. februar 2014.

            På Kommissionens vegne

         José Manuel BARROSO

            Formand

      (1)  EFT L 169 af 10.7.2000, s. 1.

      BILAG
      Bilag I til direktiv 2000/29/EF ændres således:
      I del A, kapitel II, litra a), udgår punkt 0.1.


title: Kommissionens gennemførelsesdirektiv 2011/50/EU af 19. april 2011 om ændring af Rådets direktiv 91/414/EØF for at optage carbetamid som aktivstof og om ændring af Kommissionens beslutning 2008/934/EF  EØS-relevant tekst

text:
               20.4.2011

               DA

               Den Europæiske Unions Tidende

               L 104/41

         KOMMISSIONENS GENNEMFØRELSESDIREKTIV 2011/50/EU
   af 19. april 2011
   om ændring af Rådets direktiv 91/414/EØF for at optage carbetamid som aktivstof og om ændring af Kommissionens beslutning 2008/934/EF
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 6, stk. 1, og
   ud fra følgende betragtninger:

               (1)

               Ved Kommissionens forordning (EF) nr. 451/2000 (2) og (EF) nr. 1490/2002 (3) er der fastsat nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i direktiv 91/414/EØF, ligesom der er opstillet en liste over aktivstoffer, som skal vurderes med henblik på eventuel optagelse i bilag I til direktiv 91/414/EØF. Denne liste omfatter carbetamid.

               (2)

               Anmelderen trak i overensstemmelse med artikel 11e i forordning (EF) nr. 1490/2002 sin støtte til optagelsen af aktivstoffet i bilag I til direktiv 91/414/EØF tilbage inden for to måneder efter modtagelsen af udkastet til vurderingsrapport. Derfor blev det ved Kommissionens beslutning 2008/934/EF af 5. december 2008 om afvisning af at optage visse aktivstoffer i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder disse stoffer (4) vedtaget, at carbetamid ikke skulle optages i det pågældende bilag.

               (3)

               Den oprindelige anmelder (i det følgende benævnt »ansøgeren«) har i henhold til artikel 6, stk. 2, i direktiv 91/414/EØF indgivet en ny ansøgning og anmodet om, at den blev behandlet efter den fremskyndede procedure, der er omhandlet i artikel 14-19 i Kommissionens forordning (EF) nr. 33/2008 af 17. januar 2008 om gennemførelsesbestemmelser til Rådets direktiv 91/414/EØF for så vidt angår en almindelig og en fremskyndet procedure for vurdering af aktivstoffer, der har været omfattet af det i artikel 8, stk. 2, i samme direktiv omhandlede arbejdsprogram, men som ikke er optaget i direktivets bilag I (5).

               (4)

               Ansøgningen blev indgivet til Frankrig, der blev udpeget som rapporterende medlemsstat ved forordning (EF) nr. 1490/2002. Tidsfristen for den fremskyndede procedure er overholdt. Aktivstoffets specifikation og de anvendelsesformål, der er fremlagt dokumentation for, er de samme som i beslutning 2008/934/EF. Ansøgningen opfylder ligeledes de øvrige indholdsmæssige og proceduremæssige krav i artikel 15 i forordning (EF) nr. 33/2008.

               (5)

               Frankrig har evalueret de supplerende data, som ansøgeren har forelagt, og har udarbejdet en supplerende rapport. Rapporten blev den 12. februar 2010 meddelt Den Europæiske Fødevaresikkerhedsautoritet (i det følgende benævnt »EFSA«) og Kommissionen. EFSA underrettede de øvrige medlemsstater og ansøgeren om den supplerende rapport med henblik på, at de kunne fremsætte bemærkninger hertil, og sendte de modtagne bemærkninger til Kommissionen. I henhold til artikel 20, stk. 1, i forordning (EF) nr. 33/2008 og efter anmodning fra Kommissionen forelagde EFSA sin konklusion om carbetamid for Kommissionen den 22. november 2010 (6). Udkastet til vurderingsrapport, den supplerende rapport og EFSA's konklusion er blevet behandlet af medlemsstaterne og Kommissionen i Den Stående Komité for Fødevarekæden og Dyresundhed, og behandlingen blev afsluttet den 11. marts 2011 med Kommissionens reviderede vurderingsrapport om carbetamid.

               (6)

               Det fremgår af diverse undersøgelser, at plantebeskyttelsesmidler, der indeholder carbetamid, kan forventes generelt at opfylde kravene i artikel 5, stk. 1, litra a) og b), i direktiv 91/414/EØF, især med hensyn til de anvendelsesformål, der er undersøgt og udførligt beskrevet i Kommissionens reviderede vurderingsrapport. Carbetamid bør derfor optages i bilag I for at sikre, at godkendelse af plantebeskyttelsesmidler, der indeholder det pågældende aktivstof, kan finde sted i alle medlemsstater i overensstemmelse med direktivet.

               (7)

               Før et aktivstof optages i bilag I, bør medlemsstaterne og de berørte parter have en rimelig frist til at forberede sig, så de kan opfylde de nye krav, optagelsen medfører.

               (8)

               Uden at det berører de forpligtelser, der i henhold til direktiv 91/414/EØF følger af, at et aktivstof optages i bilag I, bør medlemsstaterne have en frist på seks måneder efter optagelsen til at tage eksisterende godkendelser af plantebeskyttelsesmidler, der indeholder carbetamid, op til fornyet overvejelse for at sikre, at kravene i direktiv 91/414/EØF, navnlig i artikel 13, og de relevante betingelser i bilag I er opfyldt. Medlemsstaterne bør, alt efter hvad der er relevant, ændre, erstatte eller tilbagekalde eksisterende godkendelser i henhold til direktiv 91/414/EØF. Uanset ovenstående frist bør der afsættes en længere periode til indgivelse og vurdering af det fuldstændige dossier, jf. bilag III, for hvert plantebeskyttelsesmiddel og for hvert enkelt påtænkt anvendelsesformål i overensstemmelse med de ensartede principper i direktiv 91/414/EØF.

               (9)

               Erfaringerne fra tidligere optagelser i bilag I til direktiv 91/414/EØF af aktivstoffer, som er vurderet inden for rammerne af Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler (7), har vist, at der kan opstå vanskeligheder med fortolkningen af de pligter, som indehavere af eksisterende godkendelser har med hensyn til adgang til data. For at undgå yderligere vanskeligheder synes det derfor nødvendigt at præcisere medlemsstaternes pligter, især pligten til at kontrollere, at indehaveren af en godkendelse kan påvise, at han har adgang til et dossier, der opfylder kravene i bilag II til direktivet. Denne præcisering pålægger imidlertid ikke medlemsstaterne eller indehavere af godkendelser nye forpligtelser i forhold til de hidtil vedtagne direktiver om ændring af bilag I.

               (10)

               Direktiv 91/414/EØF bør derfor ændres i overensstemmelse hermed.

               (11)

               Det blev ved beslutning 2008/934/EF vedtaget, at carbetamid ikke skulle optages i bilag I, og at godkendelser af plantebeskyttelsesmidler, der indeholder det pågældende stof, skulle tilbagekaldes senest den 31. december 2011. Det er nødvendigt at slette rækken vedrørende carbetamid i beslutningens bilag.

               (12)

               Beslutning 2008/934/EF bør derfor ændres i overensstemmelse hermed.

               (13)

               Foranstaltningerne i dette direktiv er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DETTE DIREKTIV:
   Artikel 1
   Bilag I til direktiv 91/414/EØF ændres som angivet i bilaget til nærværende direktiv.
   Artikel 2
   Rækken vedrørende carbetamid i bilaget til beslutning 2008/934/EF udgår.
   Artikel 3
   Medlemsstaterne vedtager og offentliggør senest den 30. november 2011 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.
   De anvender disse love og bestemmelser fra den 1. december 2011.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   Artikel 4
   1.   Om nødvendigt ændrer eller tilbagekalder medlemsstaterne i henhold til direktiv 91/414/EØF senest den 30. november 2011 eksisterende godkendelser af plantebeskyttelsesmidler, der indeholder carbetamid som aktivstof.
   Inden da skal medlemsstaterne navnlig kontrollere, at betingelserne i bilag I til det direktiv vedrørende carbetamid er overholdt, dog ikke betingelserne i del B vedrørende dette aktivstof, og at indehaveren af godkendelsen er i besiddelse af eller har adgang til et dossier, der opfylder kravene i bilag II til det direktiv, jf. betingelserne i direktivets artikel 13.
   2.   Uanset stk. 1 revurderer medlemsstaterne for hvert godkendt plantebeskyttelsesmiddel, der indeholder carbetamid, enten som eneste aktivstof eller som ét af flere aktivstoffer, som alle er optaget i bilag I til direktiv 91/414/EØF pr. 31. maj 2011, midlet i overensstemmelse med de ensartede principper i bilag VI til direktiv 91/414/EØF på grundlag af et dossier, der opfylder kravene i bilag III til nævnte direktiv, idet der samtidig tages højde for del B i bilag I til direktivet vedrørende carbetamid. På grundlag af den vurdering fastslår medlemsstaterne, om midlet opfylder kravene i artikel 4, stk. 1, litra b)-e), i direktiv 91/414/EØF.
   Derefter skal medlemsstaterne:

               a)

               hvis det drejer sig om et middel, der indeholder carbetamid som eneste aktivstof, om nødvendigt ændre godkendelsen eller trække den tilbage senest den 31. maj 2015, eller

               b)

               hvis det drejer sig om et middel, der indeholder carbetamid som ét af flere aktivstoffer, om nødvendigt ændre eller tilbagekalde godkendelsen senest den 31. maj 2015 eller senest den dato, der er fastsat for en sådan ændring eller tilbagekaldelse i det eller de pågældende direktiver, hvorved det eller de pågældende stoffer blev optaget i bilag I til direktiv 91/414/EØF, alt efter hvilket der er det seneste tidspunkt.

         Artikel 5
   Dette direktiv træder i kraft den 1. juni 2011.
   Artikel 6
   Dette direktiv er rettet til medlemsstaterne.

      Udfærdiget i Bruxelles, den 19. april 2011.

            På Kommissionens vegne

         José Manuel BARROSO

            Formand

      (1)  EFT L 230 af 19.8.1991, s. 1.

      (2)  EFT L 55 af 29.2.2000, s. 25.

      (3)  EFT L 224 af 21.8.2002, s. 23.

      (4)  EUT L 333 af 11.12.2008, s. 11.

      (5)  EUT L 15 af 18.1.2008, s. 5.

      (6)  Den Europæiske Fødevaresikkerhedsautoritet, »Conclusion on the peer review of the pesticide risk assessment of the active substance carbetamide«. EFSA Journal 2010; 8(12):1913. [57 pp.]. doi:10.2903/j.efsa.2010.1913. Tilgængelig online: www.efsa.europa.eu.

      (7)  EFT L 366 af 15.12.1992, s. 10.

      BILAG
      Følgende indsættes sidst i tabellen i bilag I til direktiv 91/414/EØF:

                     Nr.

                     Almindeligt anvendt navn, identifikationsnummer

                     IUPAC-navn

                     Renhed (1)

                     Ikrafttrædelse

                     Udløbsdato for stoffets optagelse i listen

                     Særlige bestemmelser

                     »356

                     Carbetamid
                     CAS-nr.: 16118-49-3
                     CIPAC-nr.: 95

                     (R)-1-(Ethylcarbamoyl)ethylcarbanilat

                     ≥ 950 g/kg

                     1.6.2011

                     31.5.2021

                     DEL A
                     Må kun tillades anvendt som herbicid.
                     DEL B
                     Med henblik på gennemførelsen af de ensartede principper i bilag VI skal der tages hensyn til konklusionerne i den reviderede vurderingsrapport om carbetamid, særlig tillæg I og II, som færdigbehandlet i Den Stående Komité for Fødevarekæden og Dyresundhed den 11. marts 2011.
                     Ved denne samlede vurdering skal medlemsstaterne:

                                 a)

                                 være særligt opmærksomme på at beskytte grundvandet, når aktivstoffet anvendes i områder med følsom jordbund og/eller ekstreme vejrforhold

                                 b)

                                 være særligt opmærksomme på risikoen for planter, der ikke er målarter

                                 c)

                                 være særligt opmærksomme på risikoen for vandorganismer.

                           Anvendelsesbetingelserne skal omfatte risikobegrænsende foranstaltninger, hvis det er relevant.«

         (1)  Yderligere oplysninger om aktivstoffets identitet og specifikation fremgår af den reviderede vurderingsrapport.


title: Kommissionens delegerede direktiv 2014/6/EU af 18. oktober 2013 om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU, for så vidt angår undtagne anvendelser af bly i overfladebelægninger til konnektorsystemer, som kræver ikke-magnetiske konnektorer, der anvendes varigt ved en temperatur under – 20 °C under normale drifts- og opbevaringsforhold  EØS-relevant tekst

text:
               9.1.2014

               DA

               Den Europæiske Unions Tidende

               L 4/55

         KOMMISSIONENS DELEGEREDE DIREKTIV 2014/6/EU
   af 18. oktober 2013
   om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU, for så vidt angår undtagne anvendelser af bly i overfladebelægninger til konnektorsystemer, som kræver ikke-magnetiske konnektorer, der anvendes varigt ved en temperatur under – 20 °C under normale drifts- og opbevaringsforhold
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af bly i elektrisk og elektronisk udstyr, der bringes i omsætning.

               (2)

               Der findes intet teknisk gennemførligt alternativ til anvendelsen af bly i overfladebelægninger til konnektorsystemer, som kræver ikke-magnetiske konnektorer, der anvendes varigt ved en temperatur under – 20 °C under normale drifts- og opbevaringsforhold.

               (3)

               Direktiv 2011/65/EU bør derfor ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til denne afgørelse.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den sidste dag i den sjette måned efter ikrafttrædelsen. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 18. oktober 2013.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      BILAG
      I bilag IV til direktiv 2011/65/EU indsættes følgende punkt 25:

                  »25.

                  Bly i overfladebelægninger til konnektorsystemer, som kræver ikke-magnetiske konnektorer, der anvendes varigt ved en temperatur under – 20 °C under normale drifts- og opbevaringsforhold. Udløber den 30. juni 2021«.


title: Kommissionens gennemførelsesdirektiv (EU) 2016/317 af 3. marts 2016 om ændring af Rådets direktiv 66/401/EØF, 66/402/EØF, 2002/54/EF, 2002/55/EF, 2002/56/EF og 2002/57/EF for så vidt angår den officielle etiket på frøpakninger (EØS-relevant tekst)

text:
               5.3.2016

               DA

               Den Europæiske Unions Tidende

               L 60/72

         KOMMISSIONENS GENNEMFØRELSESDIREKTIV (EU) 2016/317
   af 3. marts 2016
   om ændring af Rådets direktiv 66/401/EØF, 66/402/EØF, 2002/54/EF, 2002/55/EF, 2002/56/EF og 2002/57/EF for så vidt angår den officielle etiket på frøpakninger
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 66/401/EØF af 14. juni 1966 om handel med frø af foderplanter (1), særlig artikel 21a,
   under henvisning til Rådets direktiv 66/402/EØF af 14. juni 1966 om handel med sædekorn (2), særlig artikel 21a,
   under henvisning til Rådets direktiv 2002/54/EF af 13. juni 2002 om handel med bederoefrø (3), særlig artikel 27,
   under henvisning til Rådets direktiv 2002/55/EF af 13. juni 2002 om handel med grøntsagsfrø (4), særlig artikel 45,
   under henvisning til Rådets direktiv 2002/56/EF af 13. juni 2002 om handel med læggekartofler (5), særlig artikel 24,
   under henvisning til Rådets direktiv 2002/57/EF af 13. juni 2002 om handel med frø af olie- og spindplanter (6), særlig artikel 24, og
   ud fra følgende betragtninger:

               (1)

               I direktiv 66/401/EØF, 66/402/EØF, 2002/54/EF, 2002/55/EF, 2002/56/EF og 2002/57/EF er der fastsat bestemmelser for de officielle etiketter på frøpakninger.

               (2)

               I de seneste år er der afsløret tilfælde af svindel med officielle etiketter. Sikkerheden omkring de officielle etiketter bør derfor forbedres ved hjælp af den aktuelt tilgængelige tekniske viden for at sikre, at den slags svindel undgås fremover. På den baggrund og for at give de kompetente myndigheder bedre mulighed for at registrere og kontrollere operatørernes trykning, distribution og anvendelse af individuelle, officielle etiketter samt for at spore frøpartier bør sikkerheden omkring officielle etiketter forbedres ved at føje et officielt løbenummer til de officielle etiketter, der anvendes på basisfrø, certificeret frø, handelsfrø og frøblandinger, samt på etiketten og i ledsagedokumentet til frø, der ikke er certificeret, og som er høstet i en anden medlemsstat.

               (3)

               Direktiv 66/401/EØF, 66/402/EØF, 2002/54/EF, 2002/55/EF, 2002/56/EF og 2002/57/EF bør derfor ændres i overensstemmelse hermed.

               (4)

               Foranstaltningerne i dette direktiv er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DETTE DIREKTIV:
   Artikel 1
   Ændringer af direktiv 66/401/EØF
   I direktiv 66/401/EØF foretages følgende ændringer:

               1)

               I bilag IV foretages følgende ændringer:

                           a)

                           I afsnit A, stk. I, litra a), indsættes følgende punkt 2a:

                                       »2a.

                                       Det officielle løbenummer.«

                           b)

                           I afsnit A, stk. I, litra b), indsættes følgende punkt 3a:

                                       »3a.

                                       Det officielle løbenummer.«

                           c)

                           I afsnit A, stk. I, litra c), indsættes følgende punkt 2a:

                                       »2a.

                                       Det officielle løbenummer.«

               2)

               I bilag V foretages følgende ændringer:

                           a)

                           I afsnit A indsættes følgende led efter første led:

                                       »—

                                       det officielle løbenummer«.

                           b)

                           I afsnit C indsættes følgende led efter første led:

                                       »—

                                       det officielle løbenummer«.

         Artikel 2
   Ændringer af direktiv 66/402/EØF
   I direktiv 66/402/EØF foretages følgende ændringer:

               1)

               I bilag IV foretages følgende ændringer:

                           a)

                           I afsnit A, litra a), indsættes følgende punkt 2a:

                                       »2a.

                                       Det officielle løbenummer.«

                           b)

                           I afsnit A, litra b), indsættes følgende punkt 2a:

                                       »2a.

                                       Det officielle løbenummer.«

               2)

               I bilag V foretages følgende ændringer:

                           a)

                           I afsnit A indsættes følgende led efter første led:

                                       »—

                                       det officielle løbenummer«.

                           b)

                           I afsnit C indsættes følgende led efter første led:

                                       »—

                                       det officielle løbenummer«.

         Artikel 3
   Ændringer af direktiv 2002/54/EF
   I direktiv 2002/54/EF foretages følgende ændringer:

               1)

               I bilag III foretages følgende ændringer:
               I afsnit A, stk. I, indsættes følgende punkt 2a:

                           »2a.

                           Det officielle løbenummer.«

               2)

               I bilag IV foretages følgende ændringer:

                           a)

                           I afsnit A indsættes følgende led efter første led:

                                       »—

                                       det officielle løbenummer«.

                           b)

                           I afsnit C indsættes følgende led efter første led:

                                       »—

                                       det officielle løbenummer«.

         Artikel 4
   Ændringer af direktiv 2002/55/EF
   I direktiv 2002/55/EF foretages følgende ændringer:

               1)

               I bilag IV foretages følgende ændringer:
               I afsnit A, stk. I, indsættes følgende punkt 2a:

                           »2a.

                           Det officielle løbenummer.«.

               2)

               I bilag V foretages følgende ændringer:

                           a)

                           I afsnit A indsættes følgende led efter første led:

                                       »—

                                       det officielle løbenummer«.

                           b)

                           I afsnit C indsættes følgende led efter første led:

                                       »—

                                       det officielle løbenummer«.

         Artikel 5
   Ændringer af direktiv 2002/56/EF
   I afsnit A i bilag III til direktiv 2002/56/EF indsættes følgende punkt 2a:

                  »2a.

                  Det officielle løbenummer.«

   Artikel 6
   Ændringer af direktiv 2002/57/EF
   I direktiv 2002/57/EF foretages følgende ændringer:

               1)

               I bilag IV foretages følgende ændringer:

                           a)

                           I afsnit A, litra a), indsættes følgende punkt 2a:

                                       »2a.

                                       Det officielle løbenummer.«

                           b)

                           I afsnit A, litra b), indsættes følgende punkt 3a:

                                       »3a.

                                       Det officielle løbenummer.«

               2)

               I bilag V foretages følgende ændringer:

                           a)

                           I afsnit A indsættes følgende led efter første led:

                                       »—

                                       det officielle løbenummer«.

                           b)

                           I afsnit C indsættes følgende led efter første led:

                                       »—

                                       det officielle løbenummer«.

         Artikel 7
   Gennemførelse
   1.   Medlemsstaterne vedtager og offentliggør senest den 31. marts 2017 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
   De anvender disse love og bestemmelser fra den 1. april 2017.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 8
   Ikrafttræden
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 9
   Adressater
   Dette direktiv er rettet til medlemsstaterne.

      Udfærdiget i Bruxelles, den 3. marts 2016.

            På Kommissionens vegne

         Jean-Claude JUNCKER

            Formand

      (1)  EFT 125 af 11.7.1966, s. 2298/66.

      (2)  EFT 125 af 11.7.1966, s. 2309/66.

      (3)  EFT L 193 af 20.7.2002, s. 12.

      (4)  EFT L 193 af 20.7.2002, s. 33.

      (5)  EFT L 193 af 20.7.2002, s. 60.

      (6)  EFT L 193 af 20.7.2002, s. 74.


title: Kommissionens gennemførelsesdirektiv 2011/55/EU af 26. april 2011 om ændring af Rådets direktiv 91/414/EØF for at optage paclobutrazol som aktivstof og om ændring af Kommissionens beslutning 2008/934/EF  EØS-relevant tekst

text:
               27.4.2011

               DA

               Den Europæiske Unions Tidende

               L 106/5

         KOMMISSIONENS GENNEMFØRELSESDIREKTIV 2011/55/EU
   af 26. april 2011
   om ændring af Rådets direktiv 91/414/EØF for at optage paclobutrazol som aktivstof og om ændring af Kommissionens beslutning 2008/934/EF
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 6, stk. 1, og
   ud fra følgende betragtninger:

               (1)

               Ved Kommissionens forordning (EF) nr. 451/2000 (2) og (EF) nr. 1490/2002 (3) er der fastsat nærmere bestemmelser for iværksættelsen af tredje fase af det arbejdsprogram, der er omhandlet i artikel 8, stk. 2, i direktiv 91/414/EØF, ligesom der er opstillet en liste over aktivstoffer, som skal vurderes med henblik på eventuel optagelse i bilag I til direktiv 91/414/EØF. Denne liste omfatter paclobutrazol.

               (2)

               Anmelderen trak i overensstemmelse med artikel 11e i forordning (EF) nr. 1490/2002 sin støtte til optagelsen af aktivstoffet i bilag I til direktiv 91/414/EØF tilbage inden for to måneder efter modtagelsen af udkastet til vurderingsrapport. Derfor blev det ved Kommissionens beslutning 2008/934/EF af 8. december 2008 om afvisning af at optage visse aktivstoffer i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder disse stoffer (4) vedtaget, at paclobutrazol ikke skulle optages i det pågældende bilag

               (3)

               Den oprindelige anmelder (i det følgende benævnt »ansøgeren«) har i henhold til artikel 6, stk. 2, i direktiv 91/414/EØF indgivet en ny ansøgning og anmodet om, at den blev behandlet efter den fremskyndede procedure, der er omhandlet i artikel 14-19 i Kommissionens forordning (EF) nr. 33/2008 af 17. januar 2008 om gennemførelsesbestemmelser til Rådets direktiv 91/414/EØF for så vidt angår en almindelig og en fremskyndet procedure for vurdering af aktivstoffer, der har været omfattet af det i artikel 8, stk. 2, i samme direktiv omhandlede arbejdsprogram, men som ikke er optaget i direktivets bilag I (5).

               (4)

               Ansøgningen blev indgivet til Det Forenede Kongerige, der blev udpeget som rapporterende medlemsstat ved forordning (EF) nr. 1490/2002. Tidsfristen for den fremskyndede procedure er overholdt. Aktivstoffets specifikation og de anvendelsesformål, der er fremlagt dokumentation for, er de samme som i beslutning 2008/934/EF. Ansøgningen opfylder ligeledes de øvrige indholdsmæssige og proceduremæssige krav i artikel 15 i forordning (EF) nr. 33/2008.

               (5)

               Det Forenede Kongerige har evalueret de supplerende data, som ansøgeren har forelagt, og har udarbejdet en supplerende rapport. Rapporten blev den 20. november 2009 meddelt Den Europæiske Fødevaresikkerhedsautoritet (i det følgende benævnt »EFSA«) og Kommissionen. EFSA underrettede de øvrige medlemsstater og ansøgeren om den supplerende rapport, med henblik på at de kunne fremsætte bemærkninger hertil, og sendte de modtagne bemærkninger til Kommissionen. I henhold til artikel 20, stk. 1, i forordning (EF) nr. 33/2008 og efter anmodning fra Kommissionen forelagde EFSA sin konklusion om paclobutrazol for Kommissionen den 4. november 2010 (6). Udkastet til vurderingsrapport, den supplerende rapport og EFSA's konklusion er blevet behandlet af medlemsstaterne og Kommissionen i Den Stående Komité for Fødevarekæden og Dyresundhed, og behandlingen blev afsluttet den 11. marts 2011 med Kommissionens reviderede vurderingsrapport om paclobutrazol.

               (6)

               Det fremgår af diverse undersøgelser, at plantebeskyttelsesmidler, der indeholder paclobutrazol, kan forventes generelt at opfylde kravene i artikel 5, stk. 1, litra a) og b), i direktiv 91/414/EØF, især med hensyn til de anvendelsesformål, der er undersøgt og udførligt beskrevet i Kommissionens reviderede vurderingsrapport. Paclobutrazol bør derfor optages i bilag I for at sikre, at godkendelse af plantebeskyttelsesmidler, der indeholder det pågældende aktivstof, kan finde sted i alle medlemsstater i overensstemmelse med direktivet.

               (7)

               Uden at det berører denne konklusion, bør der indhentes yderligere oplysninger om visse specifikke forhold. I henhold til artikel 6, stk. 1, i direktiv 91/414/EØF kan der fastsættes betingelser for optagelsen af et stof i bilag I. Det bør derfor kræves, at ansøgeren forelægger bekræftende oplysninger vedrørende specifikationen af det tekniske materiale som industrielt fremstillet, analysemetoderne for metabolitten NOA457654 i jord og overfladevand, risikovurderingen for vandorganismer, restkoncentrationerne af metabolitterne af triazolderivater i primærafgrøder, vekselafgrøder og animalske produkter samt de potentielle hormonforstyrrende egenskaber. Paclobutrazol og metabolitten CGA 149907 heraf er en blanding af flere optiske strukturer af samme molekyle. Afhængigt af miljøforholdene kan disse strukturer nedbrydes forskelligt i miljømedierne jord, vand og luft. Ansøgeren bør fremlægge yderligere oplysninger om de potentielle virkninger af dette fænomen under realistiske anvendelsesforhold.

               (8)

               Før et aktivstof optages i bilag I, bør medlemsstaterne og de berørte parter have en rimelig frist til at forberede sig, så de kan opfylde de nye krav, optagelsen medfører.

               (9)

               Uden at det berører de forpligtelser, der i henhold til direktiv 91/414/EØF følger af, at et aktivstof optages i bilag I, bør medlemsstaterne have en frist på seks måneder efter optagelsen til at tage eksisterende godkendelser af plantebeskyttelsesmidler, der indeholder paclobutrazol, op til fornyet overvejelse for at sikre, at kravene i direktiv 91/414/EØF, navnlig i artikel 13, og de relevante betingelser i bilag I er opfyldt. Medlemsstaterne bør, alt efter hvad der er relevant, ændre, erstatte eller tilbagekalde eksisterende godkendelser i henhold til direktiv 91/414/EØF. Uanset ovenstående frist bør der afsættes en længere periode til indgivelse og vurdering af det fuldstændige dossier, jf. bilag III, for hvert plantebeskyttelsesmiddel og for hvert enkelt påtænkt anvendelsesformål i overensstemmelse med de ensartede principper i direktiv 91/414/EØF.

               (10)

               Erfaringerne fra tidligere optagelser i bilag I til direktiv 91/414/EØF af aktivstoffer, som er vurderet inden for rammerne af Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler (7), har vist, at der kan opstå vanskeligheder med fortolkningen af de pligter, som indehavere af eksisterende godkendelser har med hensyn til adgang til data. For at undgå yderligere vanskeligheder synes det derfor nødvendigt at præcisere medlemsstaternes pligter, især pligten til at kontrollere, at indehaveren af en godkendelse kan påvise, at han har adgang til et dossier, der opfylder kravene i bilag II til direktivet. Denne præcisering pålægger imidlertid ikke medlemsstaterne eller indehavere af godkendelser nye forpligtelser i forhold til de hidtil vedtagne direktiver om ændring af bilag I.

               (11)

               Direktiv 91/414/EØF bør derfor ændres i overensstemmelse hermed.

               (12)

               Det blev ved beslutning 2008/934/EF vedtaget, at paclobutrazol ikke skulle optages i bilag I, og at godkendelser af plantebeskyttelsesmidler, der indeholder det pågældende stof, skulle tilbagekaldes senest den 31. december 2011. Det er nødvendigt at slette rækken vedrørende paclobutrazol i beslutningens bilag.

               (13)

               Beslutning 2008/934/EF bør derfor ændres i overensstemmelse hermed.

               (14)

               Foranstaltningerne i dette direktiv er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DETTE DIREKTIV:
   Artikel 1
   Bilag I til direktiv 91/414/EØF ændres som angivet i bilaget til nærværende direktiv.
   Artikel 2
   Rækken vedrørende paclobutrazol i bilaget til beslutning 2008/934/EF udgår.
   Artikel 3
   Medlemsstaterne vedtager og offentliggør senest den 30. november 2011 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.
   De anvender disse love og bestemmelser fra den 1. december 2011.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   Artikel 4
   1.   Om nødvendigt ændrer eller tilbagekalder medlemsstaterne i henhold til direktiv 91/414/EØF senest den 30. november 2011 eksisterende godkendelser af plantebeskyttelsesmidler, der indeholder paclobutrazol som aktivstof.
   Inden da skal medlemsstaterne navnlig kontrollere, at betingelserne i bilag I til det direktiv vedrørende paclobutrazol er overholdt, dog ikke betingelserne i del B vedrørende dette aktivstof, og at indehaveren af godkendelsen er i besiddelse af eller har adgang til et dossier, der opfylder kravene i bilag II til det direktiv, jf. betingelserne i direktivets artikel 13.
   2.   Uanset stk. 1 revurderer medlemsstaterne for hvert godkendt plantebeskyttelsesmiddel, der indeholder paclobutrazol, enten som eneste aktivstof eller som ét af flere aktivstoffer, som alle er optaget i bilag I til direktiv 91/414/EØF pr. 31. maj 2011, midlet i overensstemmelse med de ensartede principper i bilag VI til direktiv 91/414/EØF på grundlag af et dossier, der opfylder kravene i bilag III til nævnte direktiv, idet der samtidig tages højde for del B i bilag I til direktivet vedrørende paclobutrazol. På grundlag af den vurdering fastslår medlemsstaterne, om midlet opfylder kravene i artikel 4, stk. 1, litra b)-e), i direktiv 91/414/EØF.
   Derefter skal medlemsstaterne:

               a)

               hvis det drejer sig om et middel, der indeholder paclobutrazol som eneste aktivstof, om nødvendigt ændre godkendelsen eller trække den tilbage senest den 31. maj 2015, eller

               b)

               hvis det drejer sig om et middel, der indeholder paclobutrazol som ét af flere aktivstoffer, om nødvendigt ændre eller tilbagekalde godkendelsen senest den 31. maj 2015 eller senest den dato, der er fastsat for en sådan ændring eller tilbagekaldelse i det eller de pågældende direktiver, hvorved det eller de pågældende stoffer blev optaget i bilag I til direktiv 91/414/EØF, alt efter hvilket der er det seneste tidspunkt.

         Artikel 5
   Dette direktiv træder i kraft den 1. juni 2011.
   Artikel 6
   Dette direktiv er rettet til medlemsstaterne.

      Udfærdiget i Bruxelles, den 26. april 2011.

            På Kommissionens vegne

         José Manuel BARROSO

            Formand

      (1)  EFT L 230 af 19.8.1991, s. 1.

      (2)  EFT L 55 af 29.2.2000, s. 25.

      (3)  EFT L 224 af 21.8.2002, s. 23.

      (4)  EUT L 333 af 11.12.2008, s. 11.

      (5)  EUT L 15 af 18.1.2008, s. 5.

      (6)  Den Europæiske Fødevaresikkerhedsautoritet, »Conclusion on the peer review of the pesticide risk assessment of the active substance paclobutrazol«. EFSA Journal 2010;8(11):1876. [60 pp.] doi:10.2903/j.efsa.2010.1876. Tilgængelig online: www.efsa.europa.eu.

      (7)  EFT L 366 af 15.12.1992, s. 10.

      BILAG
      Følgende indsættes sidst i tabellen i bilag I til direktiv 91/414/EØF:

                     Nr.

                     Almindeligt anvendt navn, identifikationsnummer

                     IUPAC-navn

                     Renhed (1)

                     Ikrafttrædelse

                     Udløbsdato for stoffets optagelse i listen

                     Særlige bestemmelser

                     »353

                     Paclobutrazol
                     CAS-nr.: 76738-62-0
                     CIPAC-nr.: 445

                     (2RS,3RS)-1-(4-chlorphenyl)-4,4-dimethyl-2-(1H-1,2,4-triazol-1-yl)pentan-3-ol

                     ≥ 930 g/kg

                     1. juni 2011

                     31. maj 2021

                     DEL A
                     Må kun tillades anvendt som plantevækstreguleringsmiddel.
                     DEL B
                     Med henblik på gennemførelsen af de ensartede principper i bilag VI skal der tages hensyn til konklusionerne i den reviderede vurderingsrapport om paclobutrazol, særlig tillæg I og II, som færdigbehandlet i Den Stående Komité for Fødevarekæden og Dyresundhed den 11. marts 2011.
                     Ved denne samlede vurdering skal medlemsstaterne være særligt opmærksomme på risikoen for vandplanter og sikre, at anvendelsesbetingelserne omfatter risikobegrænsende foranstaltninger, hvis det er relevant.
                     De berørte medlemsstater anmoder om, at der fremlægges bekræftende oplysninger om:

                                 1)

                                 specifikationen af det tekniske materiale som industrielt fremstillet

                                 2)

                                 analysemetoderne for metabolitten NOA457654 i jord og overfladevand

                                 3)

                                 restkoncentrationerne af metabolitterne af triazolderivater i primærafgrøder, vekselafgrøder og animalske produkter

                                 4)

                                 paclobutrazols potentielle hormonforstyrrende egenskaber

                                 5)

                                 de potentielle skadelige virkninger på miljømedierne jord, vand og luft af nedbrydningsprodukterne af de forskellige optiske strukturer, som paclobutrazol og metabolitten CGA 149907 heraf består af.

                           De berørte medlemsstater sørger for, at ansøgeren forelægger Kommissionen de oplysninger, der er anført i punkt 1) og 2), senest den 30. november 2011,. de oplysninger, der er anført i punkt 3), senest den 31. maj 2013, de oplysninger, der er anført i punkt 4), senest to år efter, at OECD's retningslinjer for undersøgelser af hormonforstyrrelser er vedtaget, og de oplysninger, der er anført i punkt 5), senest to år efter, at der er vedtaget specifikke retningslinjer.«

         (1)  Yderligere oplysninger om aktivstoffets identitet og specifikation fremgår af den reviderede vurderingsrapport.


title: Kommissionens delegerede direktiv 2014/16/EU af 18. oktober 2013 om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU, for så vidt angår undtagne anvendelser af bly som aktivator i lyspulver i udladningslamper til brug som ekstrakorporale fotofereselamper, der indeholder BSP (BaSi 2 O 5 :Pb) fosfor  EØS-relevant tekst

text:
               9.1.2014

               DA

               Den Europæiske Unions Tidende

               L 4/75

         KOMMISSIONENS DELEGEREDE DIREKTIV 2014/16/EU
   af 18. oktober 2013
   om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU, for så vidt angår undtagne anvendelser af bly som aktivator i lyspulver i udladningslamper til brug som ekstrakorporale fotofereselamper, der indeholder BSP (BaSi2O5:Pb) fosfor
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af bly i elektrisk og elektronisk udstyr, der bringes i omsætning.

               (2)

               Bly anvendes som aktivator i lyspulver i udladningslamper, der bruges som ekstrakorporale fotofereselamper, der indeholder BSP (BaSi2O5:Pb) fosfor. Det er på nuværende tidspunkt ikke videnskabeligt eller teknisk muligt at erstatte eller eliminere bly i denne anvendelse.

               (3)

               Direktiv 2011/65/EU bør derfor ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den sidste dag i den sjette måned efter ikrafttrædelsen. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 18. oktober 2013.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      BILAG
      I bilag IV til direktiv 2011/65/EU indsættes følgende punkt 34:

                  »34.

                  Bly som aktivator i lyspulver i udladningslamper til brug som ekstrakorporale fotofereselamper, der indeholder BSP (BaSi2O5:Pb) fosfor. Udløber den 22. juli 2021.«


title: Kommissionens gennemførelsesdirektiv 2014/97/EU af 15. oktober 2014 om gennemførelse af Rådets direktiv 2008/90/EF for så vidt angår registrering af leverandører og sorter samt den fælles sortsliste

text:
               16.10.2014

               DA

               Den Europæiske Unions Tidende

               L 298/16

         KOMMISSIONENS GENNEMFØRELSESDIREKTIV 2014/97/EU
   af 15. oktober 2014
   om gennemførelse af Rådets direktiv 2008/90/EF for så vidt angår registrering af leverandører og sorter samt den fælles sortsliste
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2008/90/EF af 29. september 2008 om afsætning af frugtplanteformeringsmateriale og frugtplanter bestemt til frugtproduktion (1), særlig artikel 5, stk. 3, og artikel 7, stk. 5 og 6, og
   ud fra følgende betragtninger:

               (1)

               Det er nødvendigt at fastsætte bestemmelser om det i direktiv 2008/90/EF omhandlede register over leverandører og om leverandørers oplysningspligt.

               (2)

               Af hensyn til gennemsigtigheden bør medlemsstaterne, i det omfang de finder det relevant, stille dette register til rådighed. Det overlades til medlemsstaterne at beslutte, hvorvidt registret eller dele heraf skal offentliggøres.

               (3)

               Der bør indføres et sortsregister. Dette register bør, ud over sorter registreret i henhold til direktiv 2008/90/EF, omfatte sorter, der er registreret i henhold til Rådets direktiv 92/34/EØF (2). Det bør i registret være angivet, om de enkelte sorter er omfattet af en officiel beskrivelse eller en officielt anerkendt beskrivelse.

               (4)

               Genetisk modificerede sorter bør kun registreres, hvis den genetisk modificerede organisme, som sorten består af, er godkendt til dyrkning i henhold til Europa-Parlamentets og Rådets direktiv 2001/18/EF (3) eller Europa-Parlamentets og Rådets forordning (EF) nr. 1829/2003 (4).

               (5)

               Det bør fastsættes, under hvilke betingelser sorter skal registreres som sorter med en officiel beskrivelse, ligesom der bør fastlægges en procedure for sådan registrering. Medlemsstaterne kan, i overensstemmelse med direktiv 2008/90/EF, fastsætte betingelser vedrørende registrering af en sort med en officielt anerkendt beskrivelse.

               (6)

               Ved registrering af en sort som en sort med en officiel beskrivelse bør det officielle ansvarlige organ udarbejde en sådan beskrivelse.

               (7)

               Der bør fastsættes bestemmelser om varigheden af registreringers gyldighed, fornyelse af registreringer og sletning af en sort i sortsregistret.

               (8)

               Medlemsstaterne bør meddele hinanden og Kommissionen visse oplysninger om registrerede sorter og ansøgninger om registrering af sorter. Kommissionen bør på grundlag af disse oplysninger offentliggøre en fælles sortsliste med det formål at skabe en gennemsigtig og let tilgængelig database, som skaber øget tillid på markedet.

               (9)

               Kommissionens direktiv 93/79/EØF (5) bør ophæves.

               (10)

               Foranstaltningerne i dette direktiv er i overensstemmelse med udtalelse fra Den Stående Komité for Formeringsmateriale og Planter af Frugtslægter og -arter —

         VEDTAGET DETTE DIREKTIV:
   Artikel 1
   Leverandørregister
   1.   Medlemsstaterne opretter og ajourfører et register over leverandører som omhandlet i artikel 5, stk. 1, i direktiv 2008/90/EF.Dette register benævnes i det følgende »leverandørregistret«.
   Nævnte register skal, ud over leverandører registreret i henhold til nærværende direktiv, omfatte leverandører, der er akkrediteret i henhold til nationale bestemmelser til gennemførelse af artikel 6, stk. 1, i direktiv 92/34/EØF.
   Medlemsstaterne skal, i det omfang de finder det relevant, stille leverandørregistret til rådighed.
   2.   Leverandørregistret skal indeholde følgende oplysninger:

               a)

               leverandørens navn, adresse og kontaktoplysninger

               b)

               angivelse af, hvilke aktiviteter som omhandlet i artikel 2, stk. 9, i direktiv 2008/90/EF der udøves af leverandøren i den pågældende medlemsstat, adressen på det driftssted, der benyttes, samt de vigtigste slægter eller arter, der er tale om

               c)

               registreringsnummer eller -kode.

         3.   Medlemsstaterne sikrer, at det officielle ansvarlige organ sletter en fysisk eller juridisk person i leverandørregistret, hvis det konstateres, at denne person ikke længere udøver aktiviteter som omhandlet i artikel 2, nr. 9), i direktiv 2008/90/EF.
   Artikel 2
   Leverandørers oplysningspligt
   1.   Medlemsstaterne sikrer, at leverandører fremlægger de i artikel 1, stk. 2, litra a) og b), omhandlede oplysninger.
   Leverandører, der er akkrediteret i henhold til artikel 6, stk. 1, i direktiv 92/34/EØF, er dog ikke omfattet af denne oplysningspligt.
   2.   Medlemsstaterne sikrer, at leverandører oplyser om enhver ændring i deres situation for så vidt angår de i artikel 1, stk. 2, litra a) og b), omhandlede oplysninger.
   3.   Medlemsstaterne sikrer, at leverandører underrettes om deres registrering og om eventuelle ændringer heri inden for en frist, som fastsættes i national lovgivning.
   Artikel 3
   Sortsregister
   1.   Medlemsstaterne opretter, ajourfører og offentliggør et register over sorter (i det følgende benævnt »sortsregister«).
   Sortsregistret skal, ud over sorter registreret i henhold til nærværende direktiv, omfatte sorter, der er registreret før den 30. september 2012 i henhold til artikel 9, stk. 3, i direktiv 92/34/EF, og sorter, der er registreret i henhold til artikel 7, stk. 4, første afsnit, i direktiv 2008/90/EF.
   2.   Sortsregistret skal indeholde følgende oplysninger:

               a)

               sortens betegnelse samt synonymer

               b)

               art, som sorten tilhører

               c)

               angivelsen »officiel beskrivelse« eller »officielt anerkendt beskrivelse«, alt efter hvad der er relevant

               d)

               registreringsdato eller, hvis det er relevant, dato for fornyelse af registreringen

               e)

               udløbsdato for registreringens gyldighed.

         3.   Medlemsstaterne opbevarer et dossier for hver sort, de registrerer. Dette dossier skal indeholde en beskrivelse af sorten samt et resumé af alle oplysninger af relevans for registreringen af den pågældende sort.
   Artikel 4
   Betingelser for registrering af sorter
   1.   Medlemsstaterne sikrer, at en sort registreres som en sort med en officiel beskrivelse, hvis den opfylder følgende krav:

               a)

               Den er selvstændig, ensartet og stabil efter betydningen i stk. 2.

               b)

               Der er en prøve af sorten til rådighed.

               c)

               For så vidt angår genetisk modificerede sorter er den genetisk modificerede organisme, som sorten består af, godkendt til dyrkning i henhold til direktiv 2001/18/EF eller forordning (EF) nr. 1829/2003.

         2.   En sort anses for at være:

               a)

               »selvstændig«, når den på grundlag af forekomsten af de egenskaber, der skyldes en given genotype eller kombination af genotyper, tydeligt adskiller sig fra enhver anden sort, der er almindelig kendt på datoen for den i artikel 5 omhandlede ansøgning

               b)

               »ensartet«, hvis den, bortset fra den variation, der kan forventes som følge af særegenheder ved dens formering, er tilstrækkelig ensartet med hensyn til forekomsten af de egenskaber, der indgår i undersøgelsen af, om sorten er selvstændig, samt eventuelle andre egenskaber, der anvendes i sortsbeskrivelsen

               c)

               »stabil«, hvis forekomsten af de egenskaber, der indgår i undersøgelsen af, om sorten er selvstændig, samt eventuelle andre egenskaber, der anvendes i sortsbeskrivelsen, forbliver uændret efter gentagen formering eller, hvis der er tale om mikroformering, ved afslutningen af enhver sådan cyklus.

         Artikel 5
   Ansøgning om registrering af en sort
   1.   Medlemsstaterne stiller krav om, at der for at få registreret en sort med en officiel beskrivelse skal indgives en skriftlig ansøgning til den pågældende medlemsstats officielle ansvarlige organ.
   2.   Ansøgningen skal vedlægges følgende:

               a)

               de oplysninger, der kræves i henhold til de tekniske oplysningsskemaer som fastlagt på tidspunktet for ansøgningen:

                           i)

                           i bilag II til de protokoller for afprøvning af selvstændighed, ensartethed og stabilitet (Protocols for distinctness, uniformity and stability tests), der er udarbejdet af EF-Sortsmyndighedens (CPVO's) administrationsråd for den relevante art, for hvilken en sådan protokol er blevet offentliggjort, eller, hvis der ikke er offentliggjort sådanne protokoller

                           ii)

                           i afsnit X i retningslinjerne for afprøvning af selvstændighed, ensartethed og stabilitet (Test guidelines for the conduct of tests for distinctness, uniformity and stability), der er udarbejdet af Den Internationale Union for Beskyttelse af Plantenyheder (UPOV), og bilaget til de pågældende retningslinjer for afprøvning af den relevante art, for hvilken sådanne retningslinjer er blevet offentliggjort, eller, hvis der ikke er offentliggjort sådanne retningslinjer

                           iii)

                           i national lovgivning

               b)

               angivelse af, hvorvidt den pågældende sort er officielt registreret i en anden medlemsstat eller er genstand for en ansøgning om en sådan registrering i en anden medlemsstat

               c)

               en foreslået betegnelse

               d)

               hvis der er tale om en genetisk modificeret sort, dokumentation for, at den genetisk modificerede organisme, som sorten består af, er godkendt til dyrkning i henhold til direktiv 2001/18/EF eller forordning (EF) nr. 1829/2003.

         3.   Ansøgeren kan vedlægge sin ansøgning følgende:

               a)

               en officiel beskrivelse fastlagt af en anden medlemsstats officielle ansvarlige organ i henhold til artikel 6, stk. 5

               b)

               alle andre relevante oplysninger.

         Artikel 6
   Behandling af ansøgninger
   1.   Medlemsstaterne sikrer, at der, når et officielt ansvarligt organ modtager en ansøgning om registrering af en sort som en sort med en officiel beskrivelse, gennemføres en undersøgelse af den pågældende sort i overensstemmelse med stk. 2, 3 og 4.
   2.   Der udføres dyrkningsforsøg med det formål at fastlægge en officiel beskrivelse af sorten.
   Hvis ansøgeren fremlægger oplysninger i henhold til artikel 5, stk. 3, litra a), og det officielle ansvarlige organ vurderer, at disse oplysninger viser, at betingelserne for registrering i artikel 4 er opfyldt, skal der dog ikke udføres dyrkningsforsøg.
   Når dyrkningsforsøg er påkrævet, anmoder det officielle ansvarlige organ om at få udleveret en prøve af sortsmaterialet.
   3.   De i stk. 2 omhandlede dyrkningsforsøg skal udføres af:

               a)

               det officielle ansvarlige organ, der modtager ansøgningen, eller

               b)

               det officielle ansvarlige organ i en anden medlemsstat, som har påtaget sig at udføre disse forsøg, eller

               c)

               enhver juridisk person, jf. artikel 13, stk. 2, i direktiv 2008/90/EF.

         Hvis litra c) anvendes, og der udføres forsøg på en privat virksomheds område, sørger det officielle ansvarlige organ for, at der ikke anvendes foranstaltninger, der kan gribe forstyrrende ind i den officielle undersøgelse.
   4.   Dyrkningsforsøgene skal udføres i overensstemmelse med følgende bestemmelser for så vidt angår forsøgsdesign, dyrkningsbetingelser og egenskaber hos sorten, der som minimum skal være omfattet:

               a)

               protokollerne for afprøvning af selvstændighed, ensartethed og stabilitet (Protocols for distinctness, uniformity and stability tests) fra EF-Sortsmyndighedens (CPVO's) administrationsråd, som var gældende ved påbegyndelsen af den tekniske undersøgelse, eller, hvis der ikke er offentliggjort nogen protokoller for den pågældende art

               b)

               retningslinjerne for afprøvning af selvstændighed, ensartethed og stabilitet (Test guidelines for the conduct of tests for distinctness, uniformity and stability) fra Den Internationale Union for Beskyttelse af Plantenyheder (UPOV), som var gældende ved påbegyndelsen af den tekniske undersøgelse, eller, hvis der ikke er offentliggjort nogen retningslinjer for den pågældende art

               c)

               national lovgivning.

         5.   Konkluderer det officielle ansvarlige organ på grundlag af den i stk. 1 omhandlede undersøgelse, at den pågældende sort opfylder betingelserne i artikel 5, fastlægger det en officiel beskrivelse og indfører den pågældende sort i sortsregistret.
   Artikel 7
   Varigheden af sortsregistreringers gyldighed
   Den maksimale gyldighedsperiode for registrering af en sort er 30 år.
   For genetisk modificerede sorter begrænses gyldighedsperioden for registrering til den periode, for hvilken den genetisk modificerede organisme, som sorten består af, er godkendt til dyrkning i henhold til direktiv 2001/18/EF eller forordning (EF) nr. 1829/2003.
   Artikel 8
   Fornyelse af sortsregistreringer
   1.   Medlemsstaterne sørger for, at registreringen af en sort kan fornyes for yderligere perioder a højst 30 år, forudsat at der stadig er materiale af den pågældende sort til rådighed.
   For genetisk modificerede sorter er fornyelse tillige betinget af, at den pågældende genetisk modificerede organisme fortsat er godkendt til dyrkning i henhold til direktiv 2001/18/EF eller forordning (EF) nr. 1829/2003. Fornyelsesperioden begrænses til godkendelsesperioden for den pågældende genetisk modificerede organisme.
   2.   Medlemsstaterne stiller krav om, at der for at få fornyet en registrering skal indgives en skriftlig ansøgning til den pågældende medlemsstats officielle ansvarlige organ. Ansøgningen skal vedlægges dokumentation for, at betingelserne i stk. 1 er opfyldt.
   En medlemsstat kan dog forny registreringen af en sort, for hvilken der ikke er indgivet en skriftlig ansøgning, hvis den vurderer, at fornyelse af registreringen tjener til at bevare genetisk mangfoldighed og bæredygtig produktion eller på anden måde tjener almene interesser.
   Artikel 9
   Sletning af en sort i sortsregistret
   Medlemsstaterne sikrer, at en sort slettes i sortsregistret, hvis:

               a)

               betingelserne for registrering i artikel 4 ikke længere er opfyldt

               b)

               der på tidspunktet for ansøgning om registrering eller under behandlingen af ansøgningen er givet urigtige eller svigagtige oplysninger om forhold, der har været afgørende for registreringen af sorten.

         Artikel 10
   Meddelelser
   1.   Hver medlemsstat meddeler de øvrige medlemsstaters officielle ansvarlige organer og Kommissionen de oplysninger, der er nødvendige for at få adgang til den pågældende medlemsstats sortsregister.
   Hver medlemsstat giver hurtigst muligt Kommissionen meddelelse om indførelse af en sort i landets sortsregister samt om enhver anden ændring i dette register.
   2.   Hver medlemsstat stiller efter anmodning følgende til rådighed for en anden medlemsstat eller Kommissionen:

               a)

               den officielle eller officielt anerkendte beskrivelse af sorter, der er registreret i den pågældende medlemsstats sortsregister

               b)

               resultaterne af den pågældende medlemsstats behandling af ansøgninger om registrering af sorter i henhold til artikel 6

               c)

               alle andre tilgængelige oplysninger om sorter, der er indført i den pågældende medlemsstats sortsregister, eller som er slettet i dette register

               d)

               en liste over sorter, for hvilke der er indgivet, men ikke færdigbehandlet, ansøgninger om registrering i den pågældende medlemsstat.

         Artikel 11
   Fælles liste
   Kommissionen udarbejder på grundlag af de oplysninger, den modtager i henhold til artikel 10, stk. 1, andet afsnit, en fælles liste over de sorter, der er optaget i medlemsstaternes sortsregistre, og den ajourfører regelmæssigt listen og offentliggør den i et elektronisk format.
   Artikel 12
   Gennemførelse
   1.   Medlemsstaterne vedtager og offentliggør senest den 31. december 2016 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.
   De anvender disse love og bestemmelser fra den 1. januar 2017.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 13
   Ophævelse
   Direktiv 93/79/EØF ophæves med virkning fra den 1. januar 2017.
   Artikel 14
   Ikrafttræden
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 15
   Adressater
   Dette direktiv er rettet til medlemsstaterne.

      Udfærdiget i Bruxelles, den 15. oktober 2014.

            På Kommissionens vegne

         José Manuel BARROSO

            Formand

      (1)  EUT L 267 af 8.10.2008, s. 8.

      (2)  Rådets direktiv 92/34/EØF af 28. april 1992 om afsætning af frugtplanteformeringsmateriale og frugtplanter bestemt til frugtproduktion (EFT L 157 af 10.6.1992, s. 10).

      (3)  Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF (EFT L 106 af 17.4.2001, s. 1).

      (4)  Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer (EUT L 268 af 18.10.2003, s. 1).

      (5)  Kommissionens direktiv 93/79/EØF af 21. september 1993 om supplerende gennemførelsesbestemmelser til listerne over sorter af frugtplanteformeringsmateriale og frugtplanter, der føres af leverandørerne i henhold til Rådets direktiv 92/34/EØF (EFT L 256 af 14.10.1993, s. 25).